**Nacionalni komitet oslobođenja Jugoslavije** (**NKOJ**; slovenski: , mak. *Национален комитет за ослободување на Југославија*) je za vreme Narodnooslobodilačkog rata bio najviši izvršni i naredbodavni organ narodne vlasti u Jugoslaviji, sa svim obeležjima narodne revolucionarne vlade.

Ustanovljen je posebnom odlukom AVNOJ-a (Antifašističko veće narodnog oslobođenja Jugoslavije) na osnovu Deklaracije Drugog zasedanja. NKOJ se sastojao od predsednika, tri potpretsednika i potrebnog broja poverenika, a za svoj rad odgovarao je AVNOJ-u, odnosno Predsedništvu AVNOJ-a, koje je i imenovalo njegove članove.

Na prvoj sednici Predsedništva AVNOJ-a (30. novembra 1943.) imenovan je NKOJ — prva revolucionarna vlada s maršalom Jugoslavije Josipom Brozom Titom na čelu. Sedište NKOJ je bilo u Drvaru (do kraja maja 1944.), na Visu (od maja do oktobra 1944), a zatim u Beogradu sve do 7. marta 1945, kada je na osnovu sporazuma Tito–Šubašić, ukinut i formirana Privremena vlada Demokratske Federativne Jugoslavije pod predsedništvom Josipa Broza Tita.

Aktivnost NKOJ-a održavala se u složenim uslovima NOR-a, kako na različitim sektorima unutrašnjeg života (snabdevanje vojske na ratištima i stanovništva, obnova razorene privrede u oslobođenim krajevima, saobraćaja i dr.) tako i u širokoj spoljnopolitičkoj delatnosti u vezi sa međunarodnim priznanjem nove Jugoslavije.

### Članovi NKOJ-a

Članovi **Nacionalnog komiteta oslobođenja Jugoslavije** od 29. novembra 1943. do 7. marta 1945. godine:

| Resor | Ime i prezime  |
| --- | --- |
| Predsednik NKOJ-a |  Maršal Josip Broz Tito |
| Potpredsednik NKOJ-a  | Edvard Kardelj |
| Potpredsednik NKOJ-a  | Vladislav Ribnikar |
| Potpredsednik NKOJ-a  | Božidar Magovac, do 30. avgusta 1944, a potom Franjo Gaži |
| Poverenik za informacije | Vladislav Ribnikar |
| Poverenik za spoljne poslove | Josip Smodlaka |
| Poverenik bez porfelja i pom. pov. za s. poslove |  dr Vladimir Bakarić |
| Poverenik za narodnu odbranu |  Maršal Josip Broz Tito |
| Poverenik za unutrapnje poslove | Vlada Zečević |
| Poverenik za prosvetu | Edvard Kocbek |
| Poverenik za narodnu privredu | Ivan Milutinović |
| Poverenik za finansije |  dr Dušan Sernec |
| Poverenik za saobraćaj | Sreten Žujović |
| Poverenik za narodno zdravlje |  dr Milivoj Jambrišak, do 10. decembra 1943, a potom dr Zlatan Sremec |
| Poverenik za ekonomsku obnovu | Todor Vujasinović |
| Poverenik za socijalnu politiku |  dr Anton Kržišnik |
| Poverenik za sudstvo | Frane Frol |
| Poverenik za ishranu | Mile Peruničić |
| Poverenik za građevine |  dr Rade Pribićević |
| Poverenik za šume i rude | Sulejman Filipović |
| Poverenik za poljoprivredu | Mane Čučkov |
| Poverenik za trgovinu i industriju | Andrija Hebrang |
| Poverenik za trgovinu i snabdevanje |  ing Nikola Petrović |

Pošto zbog ratnih prilika svi članovi NKOJ-a nisu bili na okupu, Predsedništvo AVNOJ-a je imenovalo:

* Ivana Milutinovića za zamenika poverenika za finansije
* Sretena Žujovića za zamenika poverenika za građevine
* Todora Vujasinovića za zamenika poverenika za ishranu
* Edvarda Kocbeka za zamenika poverenika za socijalnu politiku

Literautra
----------

* **Vojna enciklopedija** (knjiga prva), Beograd 1971.
* Opća enciklopedija, JLZ, Zagreb 1979.